Skok, medelye ná 7 in bakkie op treinspoor sterfFoto verskaf deur die Kaapstad-metro se verkeersdienste Boodskappe van medelye het ingestroom nadat sewe mans Vrydagoggend dood is toe ŉ trein by ŉ spooroorgang in Blackheath in Kaapstad teen ŉ voertuig gebots het. Belanghebbendes het ook ŉ beroep gedoen op bestuurders om gehoor te gee aan veiligheidstekens by treinspore. Voorlopige aanduidings is dat die bestuurder van die bakkie die treinspoor by die Buttskop-spooroorgang probeer oorsteek het terwyl die aankomende trein reeds sigbaar op die treinspoor was. Die parlement se portefeuljekomitee vir vervoer het ŉ beroep op die spoorwegveiligheidsreguleerder (RSR) gedoen om dadelik ondersoek in te stel hoe die gereelde botsings tussen voertuie en treine stopgesit kan word. Die ongelukstoneel. Foto: ANA Dikeledi Magadzi, voorsitter van die komitee, het namens die komitee haar medelye met die naasbestaandes van die oorledenes uitgespreek. “Die verlies van soveel lewens van Suid-Afrikaanse werkers is ontmoedigend, byna soortgelyk aan ŉ voorval waarin skoolkinders so ŉ paar jaar gelede betrokke was. Die departement van vervoer moet verseker dat só ŉ voorval nie weer gebeur nie,” het Magadzi gesê. “Dié ongeluk is net weer ŉ aanduiding dat die instandhouding van ons spoorwegstelsels dringend aandag moet geniet – in die Wes-Kaap, maar ook oor die hele land. Ons stelsels is besig om ineen te stort en dit stel soveel lewens in gevaar,” het sy gesê. Sy het verwys na ŉ voorval in 2010 toe tien leerders dood is onderwyl ŉ taxi waarin hulle gereis het ŉ treinspoor voor ŉ aankomende trein wou oorsteek. “Vandag het sewe mense hul lewe verloor en dit is ŉ oproep dat stappe dringend noodsaaklik is. Twee ongelukke in sulke soortgelyke omstandighede noodsaak optrede.” Die ongelukstoneel. Foto: ANA Jacob Humphreys, die bestuurder van die taxi waarin die tien kinders gesterf het, is destyds tot 20 jaar tronkstraf gevonnis vir sy aandeel in hulle dood. Sy vonnis is egter tot agt jaar verminder tydens ŉ appèlsaak. Magadzi het gesê die nuwe tydelike raad van die Passasierspooragentskap van Suid-Afrika (Prasa) moet ook iets doen om spoorwegvervoer in die land te verbeter en dit op wêreldstandaard te plaas om sulke ongelukke te voorkom. “Gemeenskappe moet ook paraat wees wanneer hulle treinspore oorsteek, aan die reëls gehoor gee en seker maak daar is geen aankomende treine in sig nie,” het Magadzi beklemtoon. Die United National Transport Union (Untu) het Magadzi se uitgangspunt gesteun en ŉ beroep op motoriste gedoen om versigtig te wees by spoorwegoorgange. Naasbestaandes van die oorledenes in trane kort nadat hulle die nuus gehoor het. Foto: Cindy Waxa/ANA “Dit is skrikwekkend dat onskuldige lewens van werkers verloor is omdat ŉ bestuurder nie die nodige versigtigheid aan die dag gelê het by die spooroorgang nie. Untu kan dit nie genoeg beklemtoon nie hoe belangrik dit is om behoorlik te kyk by ŉ spooroorgang en het al verskeie kere oor hierdie selfde ding gewaarsku,” het Steve Harris, sekretaris-generaal van Untu, gesê. Na gelang van die spoed waarteen ŉ trein reis, sal dit ŉ trein steeds tussen 500 m tot ŉ kilometer neem om heeltemal tot stilstand te kom wanneer die noodremprosedure toegepas word. “Daar is niks wat ŉ treinbestuurder kan doen om ŉ botsing te vermy wanneer ŉ motoris onverskillig is nie,” het Harris gesê. Hy het ŉ beroep op owerhede gedoen om bestuurders wat sulke ongelukke veroorsaak aan die pen te laat ry. Lt.kol. Andre Traut, woordvoerder van die polisie, het vroeër gesê die slagoffers van Vrydagoggend se ongeluk was almal in hul 30’s en op pad werk toe. Die presiese omstandighede van die ongeluk word steeds ondersoek. Faiez Jacobs, die sekretaris van die ANC in die Wes-Kaap, het ook die optrede van die bestuurder van die bakkie veroordeel. “Die trein het die reg van toegang. Ons verneem dat die bakkie[bestuurder] gedink het hy kan die treinspoor oorsteek voordat die trein verbykom. Hy het dus agter ander motors aangery wat ook die treinspoor oorgesteek het ten spyte daarvan dat hulle nie die reg van toegang gehad het nie,” het Jacobs gesê. Die Suid-Afrikaanse burgerlike organisasie Sanco het ook sy skok en hartseer oor die ongeluk uitgespreek. Jabu Mahlangu, Sanco se woordvoerder, het gesê die aantal botsings by spooroorgange dui op “ŉ krisis” wat drastiese optrede verg. Volgens Mahlangu toon wêreldwye polisiestatistieke dat tot 95% ongelukke by spooroorgange veroorsaak word deur ŉ bestuurder, grootliks omdat die bestuurder nie aandag gee aan sy omgewing nie, sy aandag afgetrek word, die bestuurder die kans probeer waag om in elk geval die treinspoor oor te steek, ŉ gebrek aan kennis wat padreëls betref en in sommige gevalle selfmoord. Hy het ook ŉ beroep gedoen dat spoorwegstelsels aansienlik verbeter en herstel moet word.